Fernando Araújo Perdomo

Fernando Araújo Perdomo (* 27. Juni 1955 in Cartagena) is en kolumbiaanschen Politiker.

Araújo weer op dat Colegio La Salle in Cartagena un hett denn an de Xaveriaansche Preester-Universität in Bogotá Inschenör studeert.

Araújo is in de Kunservative Partei vun Kolumbien un weer ünner Andrés Pastrana Entwicklungsminister vun Kolumbien. He müss vun wegen en Schandaal trüchtreden. He schall mit en korrupten Landverkoop to doon hatt hebben. Se weren noch bi to ünnersöken, wat dat mit de Saak op sik harr, dor hebbt em an’n 4. Dezember 2000 Rebellen vun de FARC-EP bi’t Joggen kidnappt. Se wullen em gegen welk vun jemehr Lüüd bi de Regeren intuuschen. Aver de Regeren is dor nich op ingahn. Bet 2006 hebbt de Rebellen em beholen, denn hett an’n 31. Dezember 2006 dat Militär versöcht, em mit Gewalt bi de Rebellen ruttohalen. Bi dat Dörenanner is Araújo utneiht un en poor Daag later eerst hebbt se em funnen, in de Tiet weer he in’n Dschungel ünnerwegens wesen.

Nadem he free weer, hett em Präsident Álvaro Uribe an’n 19. Februar 2007 as Butenminister insett.

Kategorie:Mann
Kategorie:Politiker (Kolumbien)
Kategorie:Boren 1955
Kategorie:Börger von Kolumbien